SPOROČILO ZA JAVN OST

**69. redna seja Vlade Republike Slovenije**

14. april 2021

**Poročilo glede opravljenih nadzorov Zdravstvenega inšpektorata Republike Slovenije v zvezi z nadzorom SARS-CoV-2**

V obdobju od 5. do 11. aprila 2021 je bilo skupno število opravljenih nadzorov vseh inšpekcijskih organov, določenih v PKP7, 4.206. Izrečenih je bilo 15 prekrškovnih sankcij, 300 opozoril po Zakonu o prekrških in 163 upravnih ukrepov.

Zdravstveni inšpektorat RS je od tega opravil 807 nadzorov, izrekel pa 4 prekrškovne sankcije, 62 opozoril po Zakonu o prekrških in 9 upravnih ukrepov.

Vir: Ministrstvo za zdravje

**Poročilo o izvajanju nadzora cepljenja proti SARS-CoV-2**

Zdravstveni inšpektorat RS je na novo zastavil strategijo nadzora v cepilnih centrih, in sicer je iz reaktivnega pristopa pri nadzoru prešel v primarno proaktivni pristop, vključujoč cepilne centre, ki jih določa Nacionalna strategija cepljenja proti COVID-19.

V tednu od 5. do 11. aprila 2021 je bilo opravljenih 172 nadzorov (od tega 171 rednih in 1 izredni nadzor na podlagi prejete prijave). Izrečenih je bilo 9 opozoril po Zakonu o inšpekcijskem nadzoru in 3 opozorila po Zakonu o prekrških.

Vir: Ministrstvo za zdravje

**Poročilo o ukrepih policije za preprečevanje širjenja novega korona virusa**

Vlada Republike Slovenije je obravnavala Poročilo o ukrepih Policije za preprečevanje širjenja novega koronavirusa (SARS-CoV-2).

Od 6. do 12. aprila 2021 je policija prejela 76 prijav o kršitvah odloka, lastnih ugotovitev o kršitvah je bilo 2039. Izrekla je 1969 opozoril ali ukazov po ZNPPol ali ZNB in uvedla 267 prekrškovnih postopkov po ZNB (PKP5). Policija je v tem obdobju na meji vročila 2341 potrdil o napotitvi v karanteno na domu, kar je za 38 odstotkov manj kot teden prej. Glede na državo prihoda je bilo največ napotitev v karanteno na domu izročenih za osebe, ki so pripotovale iz Bosne in Hercegovine (1023), Kosova (446), Hrvaške (260) in Srbije (184). Na mejnih prehodih in kontrolnih točkah je policija zavrnila 135 oseb, kar je za 16 odstotkov več kot teden prej.

V tem času je bilo obravnavanih 117 oseb, ki so nedovoljeno prestopile zunanjo mejo. Letos do 12. aprila je policija obravnavala 1345 nezakonitih migrantov. Obravnavala je 33 primerov, v katerih je bilo prijetih 41 tihotapcev ljudi (36 tujcev in pet slovenskih državljanov) z 256 nezakonitimi migranti. Za 34 tihotapcev ljudi je bil odrejen pripor.

Vir: Ministrstvo za notranje zadeve

**Novela Uredbe o izvajanju presejalnih programov za zgodnje odkrivanje okužb z virusom**

Vlada je izdala Uredbo o spremembah in dopolnitvah Uredbe o izvajanju presejalnih programov za zgodnje odkrivanje okužb z virusom SARS-CoV-2.

S predlaganimi spremembami in dopolnitvami Uredbe o izvajanju presejalnih programov za zgodnje odkrivanje okužb z virusom SARS-CoV-2 se omogoča izvajanje samotestiranja na virus SARS-CoV-2, in sicer v okviru izvajanja posebnega presejalnega programa za zgodnje odkrivanje okužb z virusom SARS-CoV-2 za posebne skupine prebivalstva v Republiki Slovenije.

Minister z odredbo določi krog oseb, pri katerih se izvaja samotestiranje, pogostost udeležbe, morebitne izjeme, pooblaščeno osebo za sporočanje negativnih rezultatov, ipd. V prvi fazi se v skladu z odredbo ministra za zdravje posebni presejalni program za samotestiranje načrtuje v okviru šolstva, in sicer za učence in dijake.

Logistično podporo pri izvajanju posebnega presejalnega programa za samotestiranje zagotavlja Civilna zaščita v sodelovanju z ministrstvom, pristojnim za posebno skupino prebivalstva, torej v prvi fazi z Ministrstvom za izobraževanje, znanost in šport.

Samotestiranje z vidika javnega zdravja prinese velike prednosti, ker izboljšuje dostopnost do testiranja, zmanjšuje tveganje za prenos okužbe, zmanjšuje obremenitev zdravstvenih delavcev in zmanjšuje poklicno izpostavljenost zdravstvenih delavcev, rezultati pa so na voljo v relativno kratkem času. To omogoča pravočasno samoizolacijo in posledično zmanjšuje tveganje za prenos okužbe. V primeru samotestiranja je pomembno, da posameznik morebitni pozitivni rezultat sporoči svojemu izbranemu osebnemu zdravniku, ki ga napoti na test PCR za potrditev okužbe.

Vir: Ministrstvo za zdravje

**Vlada izdala Odlok o podaljšanju veljavnosti vozniških dovoljenj in teoretičnega dela vozniškega izpita**

S tem odlokom se zaradi zajezitve in obvladovanja epidemije COVID-19 ter začasne prepovedi oziroma omejitev in načina izvajanja ponujanja in prodajanja blaga in storitev neposredno potrošnikom na področju voznikov in vozil v Republiki Sloveniji podaljšuje veljavnost vozniških dovoljenj voznikov začetnikov, teoretičnega dela vozniškega izpita in vozniških dovoljenj za vožnjo motornih vozil kategorije A2 ali A, za podaljšanje katerih morajo vozniki opraviti program dodatnega usposabljanja voznikov začetnikov za kategorijo A2 ali A.

Veljavnost vozniških dovoljenj voznikov začetnikov, teoretičnega dela vozniškega izpita in vozniških dovoljenj za vožnjo motornih vozil kategorije A2 ali A, za podaljšanje katerih morajo vozniki opraviti program dodatnega usposabljanja voznikov začetnikov za kategorijo A2 ali A, ki zaradi omejitev in načina izvajanja ponujanja in prodajanja blaga in storitev neposredno potrošnikom na področju voznikov in vozil v Republiki Sloveniji poteče od uveljavitve tega odloka do 16. maja 2021, **se podaljša do 31. decembra 2021.**

Podaljšanje veljavnosti tudi za vozniška dovoljenja voznikov začetnikov, teoretični del vozniškega izpita in vozniška dovoljenja za vožnjo motornih vozil kategorije A2 ali A, za podaljšanje katerih morajo vozniki opraviti program dodatnega usposabljanja voznikov začetnikov za kategorijo A2 ali A, ki jim je veljavnost potekla v obdobju od uveljavitve Odloka o začasni prepovedi ponujanja in prodajanja blaga in storitev neposredno potrošnikom na področju voznikov in vozil v Republiki Sloveniji do uveljavitve tega odloka.

Vir: Ministrstvo za infrastrukturo

**Odlok o začasni prepovedi ponujanja in prodajanja blaga in storitev potrošnikom v Republiki Sloveniji**

Zaradi omejitve gibanja prebivalstva ter zajezitve in obvladovanja epidemije COVID-19 se predlaga nov Odlok o začasni prepovedi ponujanja in prodajanja blaga in storitev potrošnikom v Republiki Sloveniji. Ponovno se sproščajo dejavnosti v skladu z Načrtom sproščanja ukrepov ob pojenjanju pandemije COVID-19, sprejetim 9. aprila 2021.

V vseh statističnih regijah se tako podaljšuje izjeme, ki so trenutno v veljavi, dodatno pa se v osmih oranžnih statističnih regijah dovoljuje tudi izjema opravljanja gostinske dejavnosti priprave jedi in pijač ter strežbe na terasah in vrtovih gostinskih obratov med 7. in 19. uro ob upoštevanju vseh potrebnih higienskih navodil. Gre za naslednje regije: Goriška, Gorenjska, Obalno-Kraška, Pomurska, Posavska, Podravska, Koroška in Zasavska.

Zaradi ukinitve omejitve nočnega gibanja, se osebni prevzem blaga, hrane ali pijače na prevzemnih mestih, vključno s prodajo kmetijskih pridelkov na kmetiji, dovoli brez časovne omejitve.

Ponujanje in prodajanje blaga in storitev potrošnikom na daljavo je še vedno povsod dovoljeno, kot tudi opravljanje dejavnosti priprave in strežbe jedi ter pijač v organizacijah, ki izvajajo gostinsko dejavnost za svoje zaposlene oziroma varovance ali za dostavo končnim potrošnikom.

Pogoji glede števila oseb v okolju, kjer se vrši ponujanje in prodajanje blaga in storitev potrošnikom, ostajajo nespremenjeni.

Vse ostale izjeme, ki so bile v veljavi, se podaljšajo do zaključka veljavnosti tega odloka. Odlok začne veljati 19. aprila 2021 in velja do vključno 25. aprila 2021.

Vir: Ministrstvo za gospodarski razvoj in tehnologijo

**Za prehajanje med regijami se upoštevata dve novi cepivi**

Vlada Republike Slovenije je izdala Odlok o spremembah Odloka o začasni omejitvi gibanja ljudi in prepovedi zbiranja ljudi zaradi preprečevanja okužb s SARS-CoV-2 ter ga objavi v Uradnem listu Republike Slovenije. Spremembe začnejo veljati naslednji dan po objavi v Uradnem listu Republike Slovenije in veljajo do vključno 25. aprila 2021.

Za prehajanje med statističnimi regijami se poleg cepiv proizvajalca COMIRNATY Biontech/Pfizer, COVID-19 Vaccine Moderna in COVID-19 Vaccine AstraZeneca dodajo tudi cepiva proizvajalca Russia’s Gamaleya National Centre of Epidemiology and Microbiology Sputnik V in cepiva Johnson& Johnson COVID-19 Vaccine Janssen. Pri novih dveh cepivih velja, da se upošteva dokazilo o cepljenju, s katerim oseba dokazuje, da je od prejema prvega odmerka cepiva proizvajalca Russia’s Gamaleya National Centre of Epidemiology and Microbiology Sputnik V ali cepiva Johnson&Johnson COVID-19 Vaccine Janssen preteklo najmanj 21 dni.

Ostale določbe ostajajo nespremenjene.

Vir: Ministrstvo za notranje zadeve

**Spremembe pri izjemah za vstop v državo**

Vlada Republike Slovenije je izdala Odlok o spremembah in dopolnitvah Odloka o določitvi pogojev vstopa v Republiko Slovenijo zaradi zajezitve in obvladovanja nalezljive bolezni COVID-19 in ga objavi v Uradnem listu Republike Slovenije. Spremembe začnejo veljati naslednji dan po objavi v Uradnem listu in veljajo do vključno 25. aprila 2021.

***Upoštevata se dve novi cepivi***

Za prehod meje brez napotitve v karanteno na domu se poleg cepiv proizvajalca COMIRNATY Biontech/Pfizer, COVID-19 Vaccine Moderna in COVID-19 Vaccine AstraZeneca dodajo tudi cepiva proizvajalca Russia’s Gamaleya National Centre of Epidemiology and Microbiology Sputnik V in cepiva Johnson&Johnson COVID-19 Vaccine Janssen. Pri novih dveh cepivih velja, da se upošteva dokazilo o cepljenju zoper COVID-19, s katerim oseba dokazuje, da je od prejema prvega odmerka cepiva proizvajalca Russia’s Gamaleya National Centre of Epidemiology and Microbiology Sputnik V ali cepiva Johnson&Johnson COVID-19 Vaccine Janssen preteklo najmanj 21 dni.

***Spremembe pri izjemah za vstop v državo brez napotitve v karanteno in brez negativnega testa***

Pri vstopu v Republiko Slovenijo brez napotitve v karanteno na domu in brez negativnega rezultata testa so naslednje spremembe:

* tranzit čez ozemlje Republike Slovenije se iz dosedanjih 6 ur podaljša na 12 ur,
* ni več starostne omejitve za dnevne šolarje (do sedaj je ta izjema veljala za dnevne šolarje do 15. leta starosti),
* dodane so osebe, ki prevažajo dnevne šolarje in se čez mejo vrnejo takoj po opravljenem prevozu (do sedaj so potrebovali sedemdnevni negativni test),
* med nujne razloge so dodani poslovni razlogi.

Poleg tega izjema za dvolastnike ali najemnike zemljišč v obmejnem območju ali na obeh straneh državne meje (12. točka 1. odstavka 11. člena odloka) velja tudi za njihove ožje družinske člane in ostale osebe, ki imajo na istem naslovu prijavljeno stalno oziroma začasno prebivališče, kadar potujejo skupaj.

***Spremembe pri izjemah za vstop v državo brez napotitve v karanteno in z sedemdnevnim negativnim PCR ali HAG testom***

Pri vstopu v Republiko Slovenijo brez napotitve v karanteno na domu in s sedemdnevnim negativnim rezultatom PCR ali HAG testa so naslednje spremembe:

* Brišejo se dnevni šolarji, starejši od 15 let, in osebe, ki jih prevažajo, saj se za obe kategoriji s spremembami odloka več ne zahteva negativnega testa.
* Briše se izjema glede varstva in pomoči osebam, starševske skrbi in stikov z otroki ter vzdrževalna dela na zasebnem objektu ali zemljišču, saj se za te kategorije osebe zahteva tridnevni negativni test.
* Dodana je izjema za osebe, ki mejo prehajajo iz družinskih razlogov zaradi izvajanja starševske skrbi in stikov z otrokom ali zaradi vzdrževanja stikov z zakoncem, zunajzakonskim partnerjem, partnerjem iz sklenjene in nesklenjene partnerske zveze, in se čez mejo vračajo v 72 urah po prehodu meje.

Ta izjema velja tudi za ožje družinske člane in ostale osebe, ki imajo na istem naslovu prijavljeno stalno oziroma začasno prebivališče, kadar potujejo skupaj.

***Nova izjema za vstop v državo brez napotitve v karanteno in s tridnevnim negativnim PCR ali HAG testom***

Vstop v Republiko Slovenijo se brez napotitve v karanteno na domu dovoli tudi državljanu države članice Evropske unije ali schengenskega območja, ki prihaja iz druge članice Evropske unije ali schengenskega območja, kjer je opravljal varstvo in pomoč osebam, ki so potrebne podpore, oskrbo ali nego družinskih članov, vzdrževalna dela na zasebnem objektu ali zemljišču, ki ga ima v lasti, najemu ali uporabi, in se čez mejo vrača v 48 urah po prehodu meje, če predloži negativni rezultat PCR ali HAG test na virus SARS-CoV-2, ki ni starejši od 72 ur od dneva odvzema brisa.

V delu izjeme, ki se nanaša na opravljanje vzdrževalnih del na zasebnem objektu ali zemljišču, izjema velja tudi za ožje družinske člane in ostale osebe, ki imajo na istem naslovu prijavljeno stalno oziroma začasno prebivališče, kadar potujejo skupaj.

***Rdeči seznam držav***

Na seznamu držav članic Evropske unije ali schengenskega območja so spremembe pri Danski, Finski, Franciji, Italiji, Norveški in Španiji, s seznama pa je črtana Portugalska. S seznama tretjih držav je črtano Združeno kraljestvo Velike Britanije in Severne Irske.

* **Države članice EU/schengenskega območja**

1. Andora
2. Avstrija
3. Belgija
4. Bolgarija
5. Ciper
6. Češka
7. Danska (samo posamezne administrativne enote): administrativna enota Hovedstaden
8. Estonija
9. Finska (samo posamezne administrativne enote): administrativne enote Uusimaa, Južna Finska in Zahodna Finska
10. Francija: vse administrativne enote celinske Francije in vsa čezmorska ozemlja
11. Grčija
12. Hrvaška
13. Irska (samo posamezne administrativne enote): administrativna enota Vzhodna in Osrednja regija
14. Italija
15. Latvija
16. Lihtenštajn
17. Litva
18. Luksemburg
19. Madžarska
20. Malta
21. Monako
22. Nemčija
23. Nizozemska
24. Norveška (samo posamezne administrativne enote): administrativni enoti Oslo in Viken
25. Poljska
26. Romunija
27. San Marino
28. Slovaška
29. Španija (samo posamezne administrativne enote): vse administrativne enote, razen administrativnih enot Extremadura, Galicija, Balearski otoki in Valencija
30. Švedska
31. Švica
32. Vatikan

* **Tretje države**

1. Afganistan
2. Albanija
3. Alžirija
4. Angola
5. Antigva in Barbuda
6. Argentina
7. Armenija
8. Azerbajdžan
9. Bahrajn
10. Bangladeš
11. Barbados
12. Belize
13. Belorusija
14. Benin
15. Bocvana
16. Bolivija
17. Bosna in Hercegovina
18. Brazilija
19. Burkina Faso
20. Burundi
21. Butan
22. Čad
23. Čile
24. Črna gora
25. Demokratična republika Kongo
26. Dominikanska republika
27. Egipt
28. Ekvador
29. Ekvatorialna Gvineja
30. Eritreja
31. Esvatini
32. Etiopija
33. Filipini
34. Gabon
35. Gambija
36. Gana
37. Gruzija
38. Gvajana
39. Gvatemala
40. Gvineja
41. Gvineja Bissau
42. Haiti
43. Honduras
44. Indija
45. Indonezija
46. Irak
47. Iran
48. Izrael
49. Jamajka
50. Jemen
51. Jordanija
52. Južna Afrika
53. Južni Sudan
54. Kamerun
55. Kanada
56. Katar
57. Kazahstan
58. Kenija
59. Kirgizija
60. Kolumbija
61. Komori
62. Kosovo
63. Kostarika
64. Kuba
65. Kuvajt
66. Lesoto
67. Libanon
68. Liberija
69. Libija
70. Madagaskar
71. Malavi
72. Maldivi
73. Mali
74. Maroko
75. Mavretanija
76. Mehika
77. Moldavija
78. Mongolija
79. Mozambik
80. Namibija
81. Nepal
82. Niger
83. Nigerija
84. Nikaragva
85. Oman
86. Pakistan
87. Panama
88. Papua Nova Gvineja
89. Paragvaj
90. Peru
91. Republika Kongo
92. Rusija
93. Salvador
94. Sao Tome in Principe
95. Savdska Arabija
96. Sejšeli
97. Senegal
98. Severna Koreja
99. Severna Makedonija
100. Sierra Leone
101. Sirija
102. Slonokoščena obala
103. Somalija
104. Srbija
105. Srednjeafriška republika
106. Surinam
107. Sveta Lucija
108. Tadžikistan
109. Tanzanija
110. Togo
111. Trinidad in Tobago
112. Tunizija
113. Turčija
114. Turkmenistan
115. Ukrajina
116. Urugvaj
117. Uzbekistan
118. Venezuela
119. Vzhodni Timor
120. Zambija
121. Združene države Amerike
122. Združeni arabski emirati
123. Zelenortski otoki
124. Zimbabve

Vir: Ministrstvo za notranje zadeve

**Sprememba Odloka o začasnih ukrepih pri izvajanju obveznega zdravstvenega zavarovanja zaradi preprečitve širjenja nalezljive bolezni COVID-19**

Vlada je izdala Odlok o spremembi Odloka o začasnih ukrepih pri izvajanju obveznega zdravstvenega zavarovanja zaradi preprečitve širjenja nalezljive bolezni COVID-19

Vlada je v skladu z mnenjem Strokovne svetovalne skupine ministra za zdravje za zajezitev in obvladovanje epidemije z dne 12. aprila 2021 zaradi preprečitve širjenja nalezljive bolezni COVID-19, podaljšala Odlok o začasnih ukrepih pri izvajanju obveznega zdravstvenega zavarovanja zaradi preprečitve širjenja nalezljive bolezni COVID-19.

Veljavnosti Odloka se podaljša do 16. maja 2021.

Vir: Ministrstvo za zdravje

**Vlada sprejela Odlok o spremembah določenih odlokov, izdanih na podlagi Zakona o nalezljivih boleznih**

Z Odlokom o spremembah določenih odlokov, izdanih na podlagi Zakona o nalezljivih boleznih se podaljšuje veljavnost odlokov, ki so sprejeti na podlagi Zakona o nalezljivih boleznih, in s tem ukrepov, ki so vsebovani v teh odlokih. Vsebina odlokov ostaja nespremenjena, le za sedem dni se podaljšuje veljavnost ukrepov, ki jih vsebujejo.

Do 25. aprila 2021 podaljšuje veljavnost ukrepov iz naslednjih odlokov:

* Odloka o začasnih omejitvah pri izvajanju športnih programov,
* Odlok o začasni prepovedi ponujanja kulturnih in kinematografskih storitev končnim uporabnikom v Republiki Sloveniji,
* Odloka o začasni omejitvi kolektivnega uresničevanja verske svobode v Republiki Sloveniji,
* Odloka o omejitvah in izvajanju ponujanja in prodajanja blaga in storitev neposredno potrošnikom na področju voznikov in vozil v Republiki Sloveniji,
* Odloka o omejitvah in načinu izvajanja javnega prevoza potnikov na ozemlju Republike Slovenije,
* Odloka o omejitvi in načinu izvajanja preizkusov znanja o strokovni usposobljenosti za upravljanje energetskih naprav (Uradni list RS, št. 55/21),
* Odloka o začasnih ukrepih za zmanjšanje tveganja okužbe in širjenja okužbe z virusom SARS-CoV-2,
* Odloka o obvezni namestitvi razpršilnikov za razkuževanje rok v večstanovanjskih stavbah.

Vlada se tedensko seznani s strokovnim mnenjem Strokovne skupine za zajezitev in obvladovanje epidemije COVID-19 pri Ministrstvu za zdravje o utemeljenosti ukrepov za zajezitev in obvladovanje epidemije nalezljive bolezni COVID-19. Na podlagi zadnje ocene se je vlada odločila za podaljšanje veljavnosti odlokov, ki so sprejeti na podlagi Zakona o nalezljivih boleznih, in s tem ukrepov, ki so vsebovani v navedenih odlokih.

Vir: Ministrstvo za zdravje

**Odlok o prenehanju veljavnosti Odloka o uporabi etanola v dezinfekcijskih sredstvih**

Vlada Republike Slovenije je izdala Odlok o prenehanju veljavnosti Odloka o uporabi etanola v dezinfekcijskih sredstvih.

Dezinfekcijska sredstva, ki so bila dana v promet na podlagi Odloka o uporabi etanola v dezinfekcijskih sredstvih, so lahko v prometu najdlje do 15. junija 2021, če dobavitelji do tega datuma ne uskladijo izvora etanola z zahtevami Uredbe Evropskega parlamenta in Sveta o dostopnosti na trgu in uporabi biocidnih proizvodov.

Veliko povpraševanje po razkužilih je v začetku epidemije v vsej Evropski uniji privedlo do motenj dobav in velikega pomanjkanja etanola. Na predlog Urada RS za kemikalije, ki je v Republiki Sloveniji pristojen za biocidne proizvode, je Vlada Republike Slovenije 31. marca 2020 sprejela Odlok o uporabi etanola v dezinfekcijskih sredstvih. S tem odlokom je omogočila, da se za proizvodnjo razkužil lahko uporablja etanol, ki ne ustreza zahtevam veljavne zakonodaje o biocidnih proizvodih (med katere se uvrščajo razkužila). Z začasno izjemo od pravne ureditve, to je z razširitvijo na dobavitelje zunaj seznama avtoriziranih dobaviteljev na podlagi 95. člena Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov, je bila v Republiki Sloveniji omogočena povečana oskrba z razkužili na osnovi etanola. Na podlagi te izjeme je bilo v naslednjih tednih priglašenih približno 150 novih sredstev za dezinfekcijo, ki so v celoti pokrila in celo presegla potrebe.

V naslednjih mesecih sta se ponudba in oskrba z etanolom iz ustreznih virov počasi uredili. Poleg razkužil na osnovi etanola so se v tem času registrirali tudi proizvodi na osnovi drugih aktivnih snovi. Urad Republike Slovenije za kemikalije je v sodelovanju s proizvajalci in ponudniki dezinfekcijskih sredstev redno spremljal razmere na domačem trgu in trgu Evropske unije. Že od sredine lanskega leta ugotavlja, da so tveganja za ponovitev izrednih okoliščin iz začetka epidemije zelo majhna in da za izjemo ni več potrebe.

Večina tako registriranih dobaviteljev se je v tem času že preusmerila na ustrezne vire etanola; na trgu Republike Slovenije je trenutno tako le še nekaj proizvodov z etanolom na podlagi navedene izjeme, ki v celotni oskrbi trga nimajo več omembe vrednega deleža. Zaradi nenadzorovanega izvora surovin in z njim povezanih možnih tveganj za zdravje in varnost uporabnikov ter za izenačitev konkurenčnih pogojev med ponudniki se s tem predlogom odloka določa, da prvotni odlok preneha veljati. Ponudniki neustreznih razkužil se lahko v tem času preusmerijo na legitimne vire etanola, jih uskladijo z zakonskimi zahtevami ali pa svoje proizvode umaknejo. Zaradi preprečevanja nesorazmerne gospodarske škode se ob predlaganem prenehanju veljavnosti prvotnega odloka določa ustrezni prehodni rok za odprodajo neustreznih razkužil, ki bodo ob prenehanju izjeme že dobavljeni za prodajo končnim uporabnikom.

Vir: Ministrstvo za zdravje

**Izvajanje ukrepov po Odloku o začasnih ukrepih za zmanjšanje tveganja okužbe in preprečevanje širjenja nalezljive bolezni COVID-19 v upravnih zadevah**

Vlada Republike Slovenije ugotavlja, da epidemiološka situacija v zvezi z nalezljivo boleznijo COVID-19, zaradi katere so bili z Odlokom o začasnih ukrepih za zmanjšanje tveganja okužbe in preprečevanje širjenja nalezljive bolezni COVID-19 v upravnih zadevah (Uradni list RS št. 34/21) uveljavljeni začasni ukrepi, ne omogoča razveljavitve ali spremembe navedenega odloka.

Z omenjenim odlokom so bili določeni naslednji začasni ukrepi, ki se podaljšujejo: vloge se lahko vlagajo brez kvalificiranega elektronskega podpisa, omeji se možnost vlaganja (pisnih in ustnih) vlog neposredno pri organu tako, da se zainteresirani predhodno naročijo, organu se omogoči, da lahko izključi javnost iz ustnih obravnav in drugih procesnih dejanj zaradi varovanja zdravja udeležencev, omeji se pregledovanje dokumentov upravne zadeve v uradnih prostorih, dopusti se vročanje na navadni elektronski naslov, dopusti se podaljšanje roka za izdajo in vročitev odločbe, če zaradi razlogov v zvezi ukrepi za preprečevanje širjenja nalezljive bolezni na strani organa ali stranke odločbe ni mogoče izdati in vročiti v zakonitem roku ter se dopusti podaljšanje roka za izpolnitev obveznosti, če te ni mogoče izpolniti v postavljenem roku.

Vir: Ministrstvo za javno upravo

**Vlada o prerazporeditvi znotraj finančnega načrta ministrstva za delo**

Vlada je danes odločila o prerazporeditvi pravic porabe znotraj finančnega načrta Ministrstva za delo, družino, socialne zadeve in enake možnosti. Ministrstvo bo prerazporedilo pravice porabe v višini 1.507.800 evrov, s čimer bo zagotovilo sredstva za prvo izplačilo enkratnega solidarnostnega dodatka za brezposelne (za 10.052 upravičencev).

Do enkratnega solidarnostnega dodatka v višini 150 evrov so na podlagi 60. člena Zakona o dodatnih ukrepih za omilitev posledic COVID-19 upravičene brezposelne osebe, ki so od 12. marca 2020 do uveljavitve tega zakona izgubile zaposlitev, pri čemer jim delovno razmerje ni prenehalo po njihovi krivdi ali volji, in na dan uveljavitve tega zakona še niso sklenile pogodbe o zaposlitvi ali pričele opravljati dela na podlagi drugega pravnega razmerja, ki je podlaga za vključitev v obvezno zavarovanje za primer brezposelnosti, ali se vpisale v register kot samozaposlena oseba.

Vir: Ministrstvo za finance